### Resumé

Teknisk Udvalg besluttede 20. juni 2023 at arbejde for at fremme delebiler i mindre byer med midler fra innovationspuljen. Projektet har indtil videre bidraget med fire nye delebiler. Yderligere fire lokalområder i kommunen arbejder på at anskaffe en delebil via ordningen inden 31.december 2024. Forvaltningen vurderer, at interessen for delebiler under ordningen er udtømt, og anbefaler at projektet afsluttes.

### Sagsfremstilling

Udvalget bevilligede en budgetramme på 0,3 mio. kr. til at fremme udbredelse af delebiler i landdistrikterne.

Forvaltningen gennemførte en informationskampagne overfor kommunens lokalråd. Det har medført, at fire lokalråd pr. 1. oktober 2024 har anskaffet en delebil. De pågældende lokalområder er Gadbjerg, [adresse], Børkop og Give.

Fire lokalråd arbejder pr. 1. oktober 2024 på at etablere en ordning inden udgangen af 2024. Det drejer sig om Thyregod-Vester, Vonge-Kollemorten, Skibet og Jelling.

Yderligere tre lokalområder har været interesseret, men opgav af praktiske årsager. Det drejer sig om Aagaard-Gravens, [adresse] og Jan Eriksen (syv landsbyer nord for Jelling).

Ved projektstart var der to delebilordninger i hhv. Vandel og [adresse], som fortsat eksisterer.

Kommunen har fremmet delebiler ved at gennemføre informationskampagne og i nogle tilfælde sikre de fysiske rammer til delebiler i byerne i form af skiltning og dedikeret plads. Endelig har kommunen købt reklameplads for grøn mobilitet på bilerne.

De valgte delebilsordninger fungerer gennem private firmaer, som lokalrådene har indgået kontrakt med. Lokalrådene har finansieret ordningerne gennem salg af reklamer på bilerne til lokale virksomheder og Vejle Kommune. Bilerne stilles til rådighed via en delebilsforening og der er en servicepakke, som minimerer driften for lokalrådet.

De seks delebiler kommunen har kendskab til, er dermed spredt rundt om i kommunen, bortset fra den sydlige del. De støtter i praksis både den grønne omstilling, mobilitet og tilflytning i landområderne samt i centerbyer. Delebil gør det muligt at flytte til et landområde uden at eje en bil og gør det lettere at vælge bil nr. 2 fra.

Forvaltningen følger udviklingen, og hvor meget bilerne benyttes praksis.

Det vurderes, at mulighederne med den nuværende ordning er udtømt. Det anbefales, at projektet lukker pr. 31. december 2024, og at eventuelt overskydende midler må anvendes til informationskampagne som gør opmærksom på, at delebiler nu er en reel mulighed på landet i Vejle Kommune og et eksempel andre landsbyer og byområder kan følge. Aftaler som er indgået før 31.12, med betaling på en senere dato, vil indgå i projektet.

### Økonomi

|  |  |  |  |
| --- | --- | --- | --- |
| **Budget** | **Udbetalt** | **Reserveret** | **Ikke-disponeret** |
| 300.000 kr. | 120.000 kr. | 120.000 kr. | 60.000 kr. |

### Klima og resiliensvurdering

Delebiler forventes at bidrage til at behov for at anskaffe egen bil reduceres eller udsættes. Delebiler vil medføre øget privat bilisme, hvis borgere som aldrig ville anskaffe egen bil eller ekstra bil begynder at tage bilen fremfor offentlig transport.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** udvalget godkender, at projektet afsluttes pr 31. december 2024, og

**at** udvalget godkender at en del af de overskydende midler anvendes til informationskampagne

### Beslutning

Godkendt, idet udvalget besluttede at de resterende midler bruges til en bredere mobilitetskampagne.